КъБР-м и Iэтащхьэр щыхьэт тохъуэ
Къанокъуэ Арсен хэтащ Кавказ Ищхъэрэ федеральнэ округым и социально-экономикэ зыужьыныгъэм пыщIа IуэхухэмкIэ правительствэ комиссэм и зэIущIэу УФ-м и премьер-министр Медведев Дмитрий Пятигорск (Псыхуабэ) щригъэкIуэкIам.
Зэхуэсым щытепсэлыъхьащ Кавказ Ищхъэрэ федеральнэ округым 2025 гъэм нэсыху зэрызиужьыну къэрал программэм, зэман кIыхьым тещIыхьа къэрал экономикэ политикэм, лъэпкъ зэгурыIуэныгъэ къызэгъэпэщыным, демографие политикэр пхыгъэкIыным я IуэхукIэ УФ-м и Президентым 2012 гъэм накъыгъэм и 7-м къыдигъэкIа унафэхэр гъэзэщIа зэрыхъум.
УФ-м и Правительствэм и УнафэщIым гулъытэ хэха хуищIащ Кавказ Ищхъэрэм зегъэужьынымкIэ къэрал программэр гъэзэщIэным икIи жиIащ щIыналъэхэм я инвестицэ щытыкIэр егъэфIэкIуэным, бизнесым, абы хиубыдэу туризмэм и IэнатIэми зегъэужьынымкIэ Iэмалхэр къызэгъэпэщын, апхуэдэу щIыналъэхэм я бюджетхэр дотацэхэм зэрелъытар къэгъэтIэсхъэн зэрыхуейр. Премьерым къызэрилъытэмкIэ, апхуэдэу унафэщIхэм я нэIэ трагъэтын хуейщ узыншагъэр хъумэным и IэнатIэм, абы хиубыдэу медицинэм и лэжьакIуэхэм я улахуэм хэгъэхъуэнымрэ медицинэ Iуэхутхьэбзэхэр егъэфIэкIуэнымрэ.
ЗэIущIэм къыщыщыпсалъэм КъБР-м и Iэтащхьэ Къанокъуэ Арсен жиIащ Урысей Федерацэм и Президентым илъэс кIуам и накъыгъэ мазэм къыдигъэкIа указхэр гъэзэщIэным Къэбэрдей-Балъкъэр Республикэм и къэрал властым и органхэм зэкIэлъыкIуэу зэрелэжьыр. КъБР-м къыщызэрагъэпэщащ а указхэмрэ къэралым и Iэтащхьэм и адрей унафэхэмрэ гъэзэщIа зэрыхъум кIэлъыплъ комиссэ щхьэхуэ.
«Зэман кIыхьым теухуауэ къэралым иригъэкIуэкI экономикэ политикэм и IуэхукIэ» УФ-м и Президентым и Указыр зэрагъэзэщIэнум и фIыгъэкIэ КъБР-м 2020 гъэм ирихьэлIэу лэжьапIэ IэнатIэщIэу мин 30-м нэблагъэ къыщызэрагъэпэщынущ, экономикэм къыхалъхьэ инвестицэхэр 2018 гъэм ирихьэлIэу хуэдэ 1,7-рэ нэхърэ мынэхъ мащIэкIэ хагъэхъуэнущ, 2011 гъэм елъытауэ валовэ щIыналъэ продуктыр 2018 гъэм хуэдитIым щIигъукIэ нэхъыбэ хъунущ, а зэман дыдэм къриубыдэу лэжьыгъэм къыпэкIуэ хъерри апхуэдиз дыдэкIэ хагъэхъуэнущ.
Къанокъуэ Арсен апхуэдэу къызэхуэсахэр щыгъуазэ ищIащ бюджетым и хэхъуэхэр нэхъыбэ щIыным, дотацэхэр гъэмэщIэным хуэгъэзауэ республикэм щекIуэкI лэжьыгъэм. Къапщтэмэ, 2012 гъэм и бюджетым щыщу дотацэхэр процент 49,9-рэ хъуауэ аращ, нэгъуэщIу жыпIэмэ 2005 гъэ лъандэрэ федеральнэ дэIэпыкъуныгъэр процент 15-кIэ ягъэмэщIащ. «Дэ бюджетым и хэщI псори куууэ зэпэтлъытащ, къыщыдэбгъахуэ хъуну щыIэхэр дощIэ, абы къыхэкIыу, сызэреплъымкIэ, УФ-м и Президентым нэгъабэ и накъыгъэ мазэм къыдигъэкIа указхэм япкъ иткIэ дыубзыхуа псори дгъэзэщIэнущ», — жиIащ КъБР-м и Iэтащхьэм.
ЗэIущIэм къыщыхагъэщащ сабий садхэм я бжыгъэр нэхъыбэ щIын и лъэныкъуэкIэ Къэбэрдей-Балъкъэрым зыхуигъэувыжа къалэнхэр тэмэму зэригъэзащIэр. ИужькIэ журналистхэм щахуэзами Къанокъуэ Арсен къытригъэзэжри жиIащ КъБР-м и район, къалэ псоми зи школ кIуэгъуэ мыхъуахэр зэкIуалIэ IуэхущIапIэхэр зэпэубыдауэ щымытынымкIэ Iуэху пыухыкIахэр зэрагъэзащIэр. «Дэ абы зэпымыууэ дыкIэлъоплъ. Зи школ кIуэгъуэ мыхъуахэр гъэсэнымкIэ Iуэху зэмылIэужьыгъуэхэр зэпыдолъыт. Апхуэдэ бгъэдыхьэкIэм зэIущIэм пщIэ зэрыщыхуащIар ди гуапэ хъуащ», — къыхигъэщхьэхукIащ КъБР-м и Iэтащхьэм.
АдэкIэ Къанокъуэ Арсен журналистхэр щыгъуазэ ищIащ бюджет IэнатIэм хиубыдэ IуэхущIапIэхэм я лэжьакIуэ гуп щхьэхуэхэм я улахуэхэр 2018 гъэм нэсыху къызэраIэтыну щIыкIэр зэраубзыхуар, абы ипкъ иткIэ языныкъуэ гупхэм я лэжьапщIэр республикэм ику иту щатым хуэдиз, дохутырхэм ейр абы нэхърэ хуэдитIкIэ нэхъыбэ ящIыну зэрамурадыр.
Къэбэрдей-Балъкъэрым апхуэдэу къэрал шэсыпIэр къыщагъэсэбэпурэ инвестицэ проектхэр щагъэзащIэ. Ведомствэхэм зэдай инвестицэ комиссэм иригъэкIуэкIа зэIущIэм 2013 гъэм УФ-м и къэрал шэсыпIэхэм тету ахъшэ зыхуаутIыпщынухэм щыхагъэхуащ КъБР-м и инвестицэ проекту тIу — «Этана» ООО-мрэ «Юг-Агро» ООО-мрэ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
